**ΑΡΙΘΜΟΣ ΠΡΑΞΗΣ**

**72/2023**

Η Διευθύνουσα το Ειρηνοδικείο Αχαρνών, αφού έλαβε υπόψη: Α) Την 2.5.2023/22079 οικ. Εγκύκλιο του Υπουργού Δικαιοσύνης, σύμφωνα με την οποία, ενόψει της διενέργειας  
των βουλευτικών εκλογών της 21ης Μαΐου 2023, αναστέλλονται οι εργασίες των  
δικαστηρίων της χώρας από την 17η Μαΐου 2023 έως και την 24η Μαΐου 2023  
(εκτός των πολιτικών - ποινικών δικαστηρίων Αθηνών και Θεσσαλονίκης, για τα οποία η αναστολή εργασιών εκκινεί την 17 η Μαΐου 2023 και εκτείνεται έως και την 26η Μαΐου 2023).

Β) Τις διατάξεις του άρθρου 22 παρ. 2 εδ. α' έως γ' του ν. 4938/2022 («Κώδικας Οργανισμού Δικαστηρίων και Κατάστασης Δικαστικών Λειτουργών») και

Γ) Το γεγονός ότι εξαιτίας της διενέργειας των ανωτέρω βουλευτικών εκλογών, οι οποίες συνιστούν αντικειμενικό λόγο ανωτέρας βίας, καθίσταται μερικώς αδύνατη η ομαλή λειτουργία του Ειρηνοδικείου Αχαρνών (απουσία δικαστών, δικηγόρων και δικαστικών υπαλλήλων προς το σκοπό άσκησης των καθηκόντων τους ως αντιπροσώπων της δικαστικής αρχής, συγκρότηση εκλογικών συνεργείων, μεγάλος αριθμός κενών οργανικών θέσεων των δικαστικών υπαλλήλων)

ΑΠΟΦΑΣΙΖΕΙ

Την αναστολή μέρους των εργασιών του Ειρηνοδικείου Αχαρνών για το χρονικό διάστημα από Τετάρτη 17 Μαΐου 2023 έως και Παρασκευή 26 Μαΐου 2023, κατά τα κατωτέρω ειδικότερα εκτιθέμενα:

1) Δεν θα εκφωνηθούν οι προσδιορισθείσες, για το χρονικό διάστημα από Τετάρτη 17 Μαΐου 2023 έως και Παρασκευή 26 Μαΐου 2023, υποθέσεις Τακτικής Διαδικασίας, Μικροδιαφορών, Ειδικών διαδικασιών, Εκούσιας δικαιοδοσίας, Ασφαλιστικών μέτρων (πλην των υποθέσεων πλειστηριασμών) συμπεριλαμβανομένων αιτήσεων μεταρρύθμισης ή άρσης προσημειώσεων, κήρυξης κυριών των διαθηκών).

2) Σε σχέση με τις Ένορκες Βεβαιώσεις, κατά το χρονικό διάστημα από Τετάρτη 17 Μαϊου 2023 έως και Παρασκευή 26 Μαϊου 2023, θα γίνονται μόνο όσες έχουν προσδιοριστεί κατόπιν κλήσεως.

3) Κατά το χρονικό διάστημα από Τετάρτη 17 Μαϊου 2023 έως και Παρασκευή 26 Μαϊου 2023 θα εκδικάζονται από τον Ειρηνοδίκη Υπηρεσίας μόνο κατεπείγουσες αιτήσεις νομικής βοήθειας και προσωρινές εκουσίας δικαιοδοσίας.

4) Κατά το χρονικό διάστημα από Τετάρτη 17 Μαϊου 2023 έως και Παρασκευή 26 Μαϊου 2023 αιτήσεις χορήγησης προσωρινής διαταγής θα εκδικάζονται από τον Ειρηνοδίκη Υπηρεσίας.

5) Πάσης φύσεως προσωρινές διαταγές που έχουν χορηγηθεί και έχουν ισχύ  
έως τη συζήτηση της υπόθεσης ή ορίστηκε ότι ισχύουν υπό τον όρο της  
συζήτησης της υπόθεσης σε ορισμένη δικάσιμο, εφόσον η υπόθεση επρόκειτο  
να εκδικασθεί κατά το χρονικό διάστημα από 17 Μαΐου 2023 έως και 26 Μαΐου  
2023, παρατείνονται αυτοδικαίως με την παρούσα πράξη, έως τη συζήτηση της  
υπόθεσης, όποτε η τελευταία προσδιορισθεί κατά τα αμέσως κατωτέρω  
αναφερόμενα

6) Όλες οι υποθέσεις που κατά τα ανωτέρω δεν θα εκφωνηθούν, θα  
προσδιορισθούν οίκοθεν με πράξη της Διευθύνουσας το Ειρηνοδικείο Αχαρνών, με ενημέρωση από τα αρμόδια τμήματα της Γραμματείας της πλατφόρμας solon.gov.gr, που θα επέχει θέση κλήτευσης όλων των διαδίκων (άρθρο 260 παρ. 4 Κ.Πολ.Δ.).

**Γραμματεία**:

1. Τα Τμήματα της Γραμματείας του Ειρηνοδικείου θα παραμείνουν κλειστά για το κοινό και θα εξυπηρετούνται μόνο αιτήματα από τα οικεία Τμήματα που σχετίζονται με κατεπείγουσες περιπτώσεις, όπως ενδεικτικώς: α) κατάθεση ενδίκων μέσων και βοηθημάτων (πχ. αγωγών, ανακοπών), η καταληκτική προθεσμία άσκησης των οποίων εμπίπτει στο χρονικό διάστημα από 17 Μαΐου 2023 έως και 26 Μαΐου  
   2023, κατόπιν σχετικής έγκρισης της Διευθύνουσας το Ειρηνοδικείο Αχαρνών, ή σε περίπτωση απουσίας της, κατά την κρίση του Ειρηνοδίκη Υπηρεσίας, β) προσθήκη-αντίκρουση ισχυρισμών του άρθρου 237 παρ. 5 ΚΠολΔ, γ) κατάθεση αιτήσεων ασφαλιστικών μέτρων και χορήγησης προσωρινών διαταγών.
2. Ειδικότερα, όσον αφορά τις αποποιήσεις  
   θα γίνονται δεκτές αιτήσεις μόνο για όσες περιπτώσεις λήγει η  
   προθεσμία αποποίησης εντός του ανωτέρω χρονικού διαστήματος, ήτοι από 17 Μαΐου 2023 έως και 26 Μαΐου  
   2023, ενώ επίσης θα εξυπηρετούνται μόνο δηλώσεις τρίτου, η νόμιμη προθεσμία των οποίων λήγει εντός του προαναφερόμενου χρονικού διαστήματος .
3. Οι οριζόμενες στον ΚΠολΔ προθεσμίες κατάθεσης προτάσεων και  
   κλεισίματος φακέλων παρατείνονται ως εξής: α) όσες εξ αυτών λήγουν την Τετάρτη 17 Μαίου 2023, παρατείνονται έως και την Τετάρτη 31 Μαΐου 2023, β) όσες εξ αυτών λήγουν την Πέμπτη 18 Μαίου 2023, παρατείνονται έως και την Πέμπτη 1 Ιουνίου 2023, γ) όσες εξ αυτών λήγουν την Παρασκευή 19 Μαίου 2023, παρατείνονται έως και την Παρασκευή 2 Ιουνίου 2023, δ) όσες εξ αυτών λήγουν την Δευτέρα 22 Μαίου 2023, παρατείνονται έως και την Τρίτη 6 Ιουνίου 2023, ε) όσες εξ αυτών λήγουν την Τρίτη 23 Μαίου 2023, παρατείνονται έως και την Τρίτη 6 Ιουνίου 2023, στ) όσες εξ αυτών λήγουν την Τετάρτη 24 Μαίου 2023, παρατείνονται έως και την Τετάρτη 7 Ιουνίου 2023, ζ) όσες εξ αυτών λήγουν την Πέμπτη 25 Μαίου 2023, παρατείνονται έως και την Πέμπτη 8 Ιουνίου 2023, η) όσες εξ αυτών λήγουν την Παρασκευή 26 Μαίου 2023, παρατείνονται έως και την Παρασκευή 9 Ιουνίου 2023.

Επισημαίνεται ότι το χρονικό διάστημα από Τετάρτη 17 Μαΐου 2023 έως και Παρασκευή 26 Μαΐου 2023 συνυπολογίζεται κανονικά για κάθε είδους άλλη προθεσμία.

Τέλος το τμήμα της Προανάκρισης κατά το χρονικό διάστημα από Τετάρτη 17 Μαΐου 2023 έως και Παρασκευή 26 Μαΐου 2023 θα παραμείνει κλειστό για το κοινό και θα λειτουργήσει μόνο για την διεκπεραίωση των κατεπειγουσών εισαγγελικών προκαταρκτικών/προανακριτικών παραγγελιών.

Η Διευθύνουσα το Ειρηνοδικείο Αχαρνών

Ελευθερία Αναστασοπούλου

Ειρηνοδίκης Γ΄